Stian Bam - Kragtig & sensitief | SARIE
Dis 'n stuk waarmee baie mense hulle gaan vereenselwig. Die gehoor beleef die wêreld vir die grootste deel van die drama deur die oë van die hoofkarakter [Chris van Niekerk]. Hulle is aanvanklik sélf verward wanneer die verhoog geleidelik al hoe leër word. Maar my karakter, die skoonseun Pierre, is nie baie simpatiek teenoor die situasie nie. Hy verwerp dit as oumanspeletjies. Dis 'n veelvlakkige karakter om te speel. Ek geniet dit. Ek geniet dit eintlik om enigiets te speel, selfs om net in 'n hoek te staan …
Ek was baie bevoorreg gewees verlede jaar. Einde 2014 het ek geskiet aan Regardt van den Bergh se Uitvlucht, waar ek teenoor sy vrou, Clara Joubert, speel in 'n storie oor twee mense wat genees word deur 'n klein skooltjie. Daar was die KKNK, Modder en bloed en Craig Gardner se Bosoorlog-fliek, My Father's War, waarin ek 'n pa en oudsoldaat is wat probeer uitreik na sy seun. Hierdie jaar word al drie flieks uitgereik. So ek bevind myself in 'n baie bevoorregte posisie. Maar tog is daar die werklikheid dat jy maande sonder inkomste sit. Dis 'n moeilike beroep en oorlewing bly 'n daaglikse stryd. En omdat jy nie heeltyd werk nie, loop jy die gevaar dat jou ambag daaronder ly. Acting is 'n craft en soos enige ander ambag moet jy konstant daaraan werk om dit te verbeter. Daar is, volgens my, 'n wanbegrip dat dit 'n kunsvorm is. Dat ons besig is met hoër kuns. Jou strewe moet wees om die ambag so te slyp dat jy dalk eendag met genoeg kennis en tegniek 'n kunswerk van waarde kan lewer. Ek is beslis nog nie daar nie.
*Vir sy spel in In glas is Stian vanjaar bekroon met die Fiësta vir beste akteur. Hy het sedert 2006 ook al twee Kannas gewen – in 2007 en 2008 – as beste akteur, 'n Ramkat-toekenning as beste manlike kunstenaar by die Innibos-fees in 2008, en 'n Fiësta as beste byspeler in 2013.